### 49.    Beslutning vedrørende sprogvurdering af 3-årige

**Åbent**

Sagsnr.: 326-2020-4773        J.nr.: 28.00.00           Dokumentnr.:
326-2020-35180

**Sagstype**

Beslutning.

**Resume og sagens baggrund**

På nuværende tidspunkt tilbyder Kalundborg Kommune
sprogvurdering af alle 3-årige børn i kommunen. Lovgivningsmæssigt er det
tilstrækkeligt, at der gennemføres en sprogvurdering, når der er en formodning
om, at barnet kan have behov for sprogstimulering. For at følge principperne i
den styrkede læreplan omkring færre dokumentationskrav giver det anledning til
at revurdere omfanget af sprogvurderinger.

**Indstillinger**

Direktøren indstiller, at der fremadrettet kun sprogvurderes
efter behov.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

I juni 2018 trådte den nye dagtilbudslov i kraft, hvor der
blandt andet er et øget fokus på den styrkede læreplan. Med den pædagogiske
læreplan lægges der op til færre dokumentationskrav, og at fokus er på
dagtilbuddenes arbejde med at fremme børns trivsel, læring, udvikling og
dannelse gennem trygge og pædagogiske læringsmiljøer.

I 2008 blev obligatoriske sprogvurderinger af 3-årige
skrevet ind som en del af det lovgivningsmæssige aspekt. Jf. dagtilbudslovens §
11, stk. 1, skal der foretages en sprogvurdering af børn i alderen omkring 3
år, *hvis* der er sproglige, adfærdsmæssige eller andre forhold, som giver
formodning om, at barnet kan have behov for sprogstimulering.

I Kalundborg Kommune er det af Kommunalbestyrelsen blevet
besluttet, at alle børn i kommunen automatisk får tilbudt en 3 års
sprogvurdering. Såfremt barnet ikke er optaget i et dagtilbud, har forældre
pligt til at lade deres børn deltage i sprogvurderingen.

I forbindelse med dagtilbudsreformen og den styrkede
læreplan er det relevant at revurdere, om det er hensigtsmæssigt fortsat at
sprogvurdere alle børn, når fokus er på pædagogiske miljøer frem for
dokumentationskrav.

Ved udelukkende at sprogvurdere børn, hvor der er en faglig
bekymring for deres sproglige udvikling samt hjemmepassede børn, vil det i
højere grad være muligt at frigive ressourcer, som kan anvendes til andre
formål. Eksempelvis øvrige sprogstøttende og opfølgende aktiviteter.

En revurdering af den nuværende indsats om at sprogvurdere
alle 3-årige børn har været drøftet på et ledermøde for dagtilbud. Der er
enighed om at anbefale, at sprogvurderingen jf. Dagtilbudslovens § 11 alene
gennemføres under de forpligtelser, som Kommunalbestyrelsen har. Det anbefales
derfor, at:

·
Der gennemføres en sprogvurdering af børn i alderen omkring 3 år,
der er optaget i et dagtilbud, hvis der er sproglige, adfærdsmæssige eller
andre forhold, der giver formodning om, at barnet kan have behov for
sprogstimulering

·
Der gennemføres en sprogvurdering af alle børn i alderen omkring
3 år, der ikke er optaget i et dagtilbud.

**Økonomiske konsekvenser**

Ingen.

**Børn- og Familieudvalgets møde
den 4. marts 2020:**

Anbefales.

**Økonomiudvalgets møde den 22.
april 2020:**

Anbefales.

Christian Mathiasen (Ø) tog forbehold.